Tällä hetkellä työttömyysetuutta menettämättä voi opiskella kahdella eri tavalla. Toinen on ammatillinen työvoimakoulutus, jossa työ- ja elinkeinotoimisto hankkii opiskelupaikan tai valitsee opiskelijat.

Toisessa vaihtoehdossa opiskelupaikan hankkii henkilö itse ja TE-toimisto myöntää mahdollisuuden tuettuun opiskeluun enintään kahdeksi vuodeksi.

Lapin TE-toimiston raportista käy ilmi, että vuosina 2012–2014 työllistyminen omaehtoisen opiskelun jälkeen on ollut parempaa kuin työvoimakoulutuksen hankkineilla.

Mittarina on käytetty työttömyyttä kolmen kuukauden päästä valmistumisesta.

Esimerkiksi vuonna 2014 omaehtoisesti tutkinnon hankkineiden työttömyysprosentti oli 33,4 ja työvoimakoulutuksesta valmistuneilla 42,5 prosenttia.

Omaehtoisen opiskelu on ollut mahdollista vähintään 25-vuotiaille työttömille vuodesta 2010 lähtien.

Vaisun aloitusvuoden jälkeen omaehtoisen opiskelun on Lapissa aloittanut keskimäärin noin tuhat henkilöä vuodessa.

– Liikkeellelähtövuonna vuosikeskiarvo oli hiukan reilu 300 henkeä, ja eniten meillä työttömyysetuudella opiskelijoita oli vuonna 2012, keskimäärin työttömyysetuudella opiskelijoita oli 1035. Viime vuoden osalta päästään noin tuhanteen opiskelijaan, kertoo palvelujohtaja Tero Hyttinen Lapin työ- ja elinkeinotoimistosta.

Eniten Lapissa omaehtoisesti opiskelevat 25–29-vuotiaat työttömät. Sosiaali- ja terveysala on suosittu, Tero Hyttinen kertoo.

Muutoksia järjestelmään ei ole tulossa

Omatoimisen opiskelun myöntäminen vaatii sen, että opiskelu parantaa työllistymistä. Työ- ja elinkeinotoimistossa tehdään sitä varten työllistämissuunnitelma.

– Valtaosassa tapauksia, joita asiakkaat ovat meille itsekin esittäneet, niin on varsinkin tässä työmarkkinatilanteessa ollut perusteltua lähteä tukemaan, Hyttinen sanoo.

Jos henkilön on jo aiemmin aloittanut opinnot, tukea ei voida taannehtivasti myöntää. Ellei opiskelujen keskeyttämisestä ole jo kulunut vuosi. Tai jos viive päätöksen ja opiskelun aloittamisen välillä johtuu TE-toimiston käsittelyajoista.

– Tieto opiskelujen alkamisesta voi tulla viime tipassakin, joten meillä on ajoittaista ruuhkaa tässä vuoden alussa ja elo-syyskuulla, Tero Hyttinen selventää.

Hylkäävä päätös voi tulla myös jos asiakkaalla on jo ammatti, jossa hän työllistyisi hyvin.

– Silloinhan ei ole tarkoituksenmukaista pelkästään kouluttautumisen ilosta lähteä kouluttamaan asiakasta ammattiin tai tavallaan parantaa asiakkaan urakehitystä. Järjestelmän tavoite on edistää työttömien työllistymistä työmarkkinoilla.

Vaikka valtio onkin leikkaamassa esimerkiksi ansiosidonnaista päivärahaa, mahdollisuutta työttömän omaehtoiseen opiskeluun ei olla kaventamassa. Lakimuutoksia ei ole tässä asiassa tulossa, sanoo neuvotteleva virkamies Markku Virtanen työ- ja elinkeinoministeriöstä.

Eniten Lapissa omaehtoisesti opiskelevat 25–29-vuotiaat työttömät. Sosiaali- ja terveysala on suosittu, Tero Hyttinen kertoo.

_Otsikko muutettu kello 9.10. _